«Ди сабийхэм я узыншагъэмрэ шынагъуэншагъэмрэ папщIэ!»
ФокIадэм и 1-м Къэбэрдей-Балъкъэрым щаублащ апхуэдэ фIэщыгъэр зиIэ наркотикым и бий Iуэхугъуэр.
КъБР-м щыIэ МВД-м, республикэм ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, КъБР-м УзыншагъэмкIэ и министерствэм зэгъусэу къызэрагъэпэща а Iуэхум и мурад нэхъыщхьэр ныбжьыщIэхэмрэ щIалэгъуалэмрэ наркотикым пэIэщIэ щIыным, наркотикым Iейм узэрыхуишэнур къагурыгъэIуэным адэ-анэхэр, егъэджакIуэхэмрэ жылагъуэмрэ къыхэшэнырщ.
Унагъуэмрэ школымрэщ сабийм япэ лъапIэныгъэхэр, зыIыгъыкIэм и мардэхэр къыщищIэр. ИпэжыпIэкIэ ахэрщ къыпэувыр ныбжьыщIэр наркотик зэхьэлIэным демыгъэхьэхыным.
Я къалэныр нэсу зэфIэхыным ерыщу бгъэдыхьэми узыншагъэм, наркоманием кърикIуэ ныкъусаныгъэхэм (гепатит, ВИЧ/СПИД, н.), къемызэгъ Iуэхугъуэхэр и чэзум къэхутэным икIи къызэтегъэувыIэным теухуауэ адэ-анэ, егъэджакIуэ куэдым щIэныгъэ нэс ябгъэдэлъкъым. КъызэгъэпэщакIуэхэм зэрыжаIэщи, мы зэхуэсыр зытеухуар ахэр иджырей Iэмалхэм щыгъуазэ ящIынырщ, хуегъэджэнырщ.
2016 гъэм и кIыхьагъкIэ лектор гупыр щылэжьэнущ республикэм и еджапIэхэм. НыбжьыщIэхэр ирагъэджэнущ икIи яфIэгъэщIэгъуэну зыщIэупщIэхэм жэуап иратынущ.
Бахъсэн Ланэ
